**Hodnotiaca správa procesu tvory právneho predpisu**

**(scenár 1)**

Verejnosť bola o príprave Návrhu zákona o hazardných hrách a o zmene a doplnení niektorých zákonov (ďalej „návrh zákona“) informovaná prostredníctvom predbežnej informácie č. PI/2017/237 zverejnenej v informačnom systéme verejnej správy Slov-Lex od **11.10.2017 s termínom ukončenia pripomienkového konania dňa 31. 10. 2017.**

Zo strany verejnosti sa na konzultácie prihlásili predstavitelia tretieho sektora - Konferencia biskupov Slovenska, Zväz cestovného ruchu, Aliancia za rodinu a Aliancia za čistú hru – Clarify. Tieto subjekty vo vzťahu k návrhu zákona iniciovali najmä zapracovanie ustanovení, cieľom ktorých bude predovšetkým zabezpečiť minimalizáciu závislosti na hraní hazardných hier formou zodpovedného hrania, ako aj zabezpečenie ochrany zraniteľných skupín obyvateľstva najmä detí a mladistvých. Na konzultáciu sa prihlásili tiež zástupcovia prevádzkovateľov hazardných hier. Tieto subjekty sa zaujímali najmä o novú úpravu regulácie a o jej zmeny, ktoré budú mať dopad na ich podnikanie.

Počas konzultácií bol každý subjekt informovaný o zámere novej právnej úpravy, ktorou je komplexná regulácia v oblasti hazardných hier. Regulácia by mala výraznejšou mierou v porovnaní s doterajšou úpravou zohľadniť najmä technologický vývoj a poznatky regulačných orgánov iných európskych krajín pri súčasnom posilnení ochrany hráčov pred možnými škodlivými účinkami, ktoré s poskytovaním služieb v tomto odvetví súvisia. Návrh zákona a jeho úprava vymedzuje hazardné hry, charakteristiku jednotlivých druhov hazardných hier, podmienky získania licencie a prevádzkovania hazardných hier, upravuje podmienky vzniku Úradu pre reguláciu, pôsobnosť orgánov štátnej správy a obcí, zavádza opatrenia napomáhajúce k ochrane hráča s dôrazom na zodpovedné hranie, upravuje problematiku odborného posudzovania zariadení používaných pri prevádzkovaní hazardných hier, vymedzuje dozor nad hazardnými hrami, postup pri výkone dozoru a sankcie pri porušení povinností subjektami pôsobiacimi v oblasti hazardných hier, ustanovuje niektoré podmienky postavenia a pôsobnosti národnej lotériovej spoločnosti, prehodnocuje prístup k internetovým hrám a zavádza nové vymedzenie jednotlivých druhov hazardných hier vrátane vytvorenia novej štruktúry a hierarchie licencií.

Každý subjekt, ktorý mal záujem o konzultáciu bol počas stretnutia informovaný, že paragrafové znenie návrhu zákona bude predložené do medzirezortného pripomienkového konania a v prípade záujmu je Ministerstvo financií SR otvorené diskusii.

Návrhy a pripomienky vznesené v rámci konzultácií zo strany verejnosti boli Ministerstvom financií SR starostlivo zvážené a tie, ktoré korešpondovali so zámerom predkladateľa boli premietnuté do predloženého návrhu zákona.